חברה פרטית בבעלות איש עסקים יהודי, העבירה להתאחדות לכדורגל 95 אלף דולרים תמורת הגעתה של הנבחרת לארה"ב למשחק מול נבחרת הונדורס ביום ראשון הקרוב. בנוסף, השהות של הנבחרת כמו גם של הנבחרת היריבה תשולם על ידי אותה חברה שתזכה לקבל את כל ההכנסות מהמשחק ומגופי השידור.
בהתאחדות לכדורגל מעריכים שלאצטדיון סיטי פילד בניו יורק שמכיל למעלה מ-42 אלף מקומות ישיבה, יגיעו לפחות 20 אלף איש. התקווה היא שהציבור היהודי הנרחב בתפוח הגדול ירצה לצפות בכדורגלנים הישראלים מקרוב.
הערב (רביעי) ערכה הנבחרת את האימון האחרון לפני היציאה לארצות הברית, ובו אירעה תקרית לא נעימה. ההתאחדות לכדורגל החליטה לסגור את האימון לאוהדים ולכלי התקשורת, ולא עידכנה בכך את המאמן אלי גוטמן והשחקנים. כשגוטמן הגיע לאצטדיון הוא ראה את הילדים עומדים בחוץ והחליט לשנות את ההחלטה. "אני לא יודע מי נתן את ההוראה, האימון פתוח", אמר המאמן לילדים, שהגיעו מהדרום והודו לגוטמן. לאחר זמן קצר, דוברת ההתאחדות מיכל גרונדלנד מסרה: "היתה אי הבנה, האימון אינו סגור".
באימון עצמו תירגל גוטמן הרכב שכלל את אריאל הרוש בין הקורות. בהגנה הוצבו יובל שפונגין, טל בן חיים, איתן טיבי ורמי גרשון. ביתר העמדות בחר המאמן הלאומי לצוות את שרן ייני, ערן זהבי, ליאור רפאלוב, מאור מליקסון, חן עזרא ואיתי שכטר. למרות זאת ההערכה היא שיוסי בניון, שממתין לחבריו בארה"ב, ישחק בסוף במקום אחד משחקני הקישור. גם אליניב ברדה עדיין נמצא בתמונת ההרכב.
אחרי המשחק ייצא המאמן הלאומי לצפות במשחק בין פורטוגל לרוסיה שישפיע מן הסתם רבות על הבית הישראלי. יוסי אבוקסיס שתיכנן להישאר בארה"ב, יצטרך להסתפק בנסיעה לאזרבייג'אן שם תארח הנבחרת המקומית את לוקסמבורג.